નૌટંકીનો ત્રીજો અંક એટલે રેલ્વે સત્તાધીશો. દેશના તમામ માનવરહિત રેલ્વેફાટકો પર કર્મચારીની જોગવાઈ તાકીદને ધોરણે કરવાની વાત બહુ પહેલાં કરવામાં આવી હતી. હજી એ સમયાવધિ લંબાવાઈ રહી છે. પાટા પરથી ગાડી ખડી પડવાની દુર્ઘટનાઓના પ્રમાણમાં નોંધપાત્ર ઘટાડો થયો છે, પણ માનવરહિત રેલ્વે ફાટક પરના અકસ્માતો ઘટવાનું નામ નથી લેતા. કમિશન ઑફ રેલ્વે સેફ્ટી નામની રેલ્વેની સુરક્ષા માટેની વિશેષ સંસ્થા 1961 થી અસ્તિત્વમાં છે, છતાં હજી ઘણું પાયાનું કામ બાકી રહ્યું છે. વિશ્વ બૅન્‍ક દ્વારા હાઈ-વીઝીબીલીટી એન્‍જિનો, સ્પષ્ટ રીતે નિર્દેશીત ફાટકો તેમજ રેલ્વે સુરક્ષા માટેના અલાયદા નિયામક માટેની ભલામણો કરેલી છે, જે ખરેખર તો તદ્દન પાયાની કહી શકાય. આમ છતાં, મૂળભૂત સુરક્ષાના મામલે હજી ઘણો લાંબો પંથ કાપવાનો છે.